РЕШЕНИЕ ЗА ИЗПЪЛНЕНИЕ НА КОМИСИЯТА
от 9 август 2013 година
за изменение на Решение 2007/453/ЕО във връзка със статуса по отношение на СЕГ на Коста Рика, Израел, Италия, Япония, Нидерландия, Словения и Съединените щати
(нотифицирано под номер C(2013) 5160)
(текст от значение за ЕИП)
(2013/429/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 5, параграф 2, трета алинея от него,
като има предвид, че:
(1)
С Регламент (ЕО) № 999/2001 се предвижда, че държавите членки, третите държави или региони от тях („държави или региони“) - според техния статус по отношение на спонгиформната енцефалопатия по говедата (СЕГ) - се поставят в една от следните три категории: с нищожен риск от СЕГ, с контролиран риск от СЕГ и с неопределен риск от поява на СЕГ.
(2)
Приложението към Решение 2007/453/ЕО на Комисията (2) съдържа списък на държавите или регионите, разделени според техния статус по отношение на СЕГ.
(3)
Световната организация за здравеопазване на животните (OIE) играе водеща роля в категоризацията на държавите или регионите според риска от СЕГ. За изготвянето на списъка в приложението към Решение 2007/453/ЕО е взета предвид Резолюция № 16 - „Признаване на статуса на членовете по отношение на риска от спонгиформна енцефалопатия по говедата“, приета от OIE през май 2012 г.
(4)
През май 2013 г. OIE прие Резолюция № 20 - „Признаване на статуса на държавите членки по отношение на риска от спонгиформна енцефалопатия по говедата“. С посочената резолюция Япония, Израел, Италия, Нидерландия, Словения и Съединените щати се поставят в категория „с нищожен риск от СЕГ“, а Коста Рика -„с контролиран риск от СЕГ“. Поради това списъкът в приложението към Решение 2007/453/ЕО следва да бъде изменен, за да бъде приведен в съответствие с посочената резолюция по отношение на посочените държави.
(5)
Поради това Решение 2007/453/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2007/453/ЕО се заменя с текста на приложението към настоящото решение.
Член 2
Адресати на настоящото решение са държавите членки.
Съставено в Брюксел на 9 август 2013 година.